Dagtilbuds-, Skole- og Familieudvalget (DSFU) — 2023-09-11

Punkt 1: Godkendelse af dagsorden
Sagsnummer: EMN-2022-06016

Punkt 2: Godkendelse af anlægsbevilling ved tillægsbevilling til etablering af inklusionscenter på Frisholm Skole
Sagsnummer: EMN-2022-04369
Resumé: Byrådet skal beslutte, om de vil godkende en tillægsbevilling på 5,9 mio. kr. til etablering af inklusionscenter på Frisholm Skole. Efter anbefaling fra Dagtilbuds-, Skole- og Familieudvalget godkendte byrådet 28. november 2022 under punkt 5. Godkendelse af oprettelse af nyt inklusionscenter, at der etableres et nyt inklusionscenter til elever med svære specifikke udviklingsvanskeligheder fra 0.-9. klasse på Frisholm Skole pr. 1. januar 2023. Byrådet godkendte herunder, ”at bemyndige skolechefen til at tildele opstartsøkonomien til inklusionscenteret frem til skoleårets afslutning 2022-23, hvis økonomien jf. tildelingsmodeller ikke er tilstrækkelig bæredygtig”. Det er imidlertid ikke muligt at finansiere projektet inden for anlægsbudgettet på bevilling 41 Skoler, hvorfor finansiering foreslås via tillægsbevilling i 2023 og ved samtidig nedskrivning af puljen ”Kapacitet – nybyg og udbygninger” afsat på bevilling 41 Skoler i budgetforslaget til 1. behandling. Puljen nedskrives fra 35,1 mio. kr. i 2024 til 29,2 mio. kr. Godkendes anlægsbevilling, vil puljen ”Kapacitet – nybyg og udbygninger” blive søgt nedskrevet til 2. behandling (teknisk ændringsforslag).
Indstilling: Skolechefen indstiller til byrådet,  at anlægsbevilling på 5,9 mio. kr. til etablering af inklusionscenter på Frisholm Skole godkendes, når der gives kassefinansieret tillægsbevilling på 5,9 mio. kr. i 2023 og puljen ”Kapacitet – nybyg og udbygninger” nedsættes fra 35,1 mio. kr. til 29,2 mio. kr. i 2024 til 2. behandling af budgetforslag 2024-2027

Punkt 3: Godkendelse af anlægsbevilling og herunder tillægsbevilling til projektering af udvidelse af dagtilbudspladser i Gjessø
Sagsnummer: EMN-2023-03231
Resumé: Ifølge Dagtilbudsprognosen forventes der i løbet af de kommende år at opstå underskud af dagtilbudspladser i Gjessø pasningsdistrikt. Derfor foreslås det i ’Input til anlægsbudget 2024-2033 på bevilling 43 Dagpleje og daginstitutioner’, at afsætte rådighedsbeløb til udvidelse af pladser i 2023-2025. Den aktuelle opskrivning viser endvidere, at der på kort sigt vil opstå en udfordring, såfremt alle børn i Gjessø skal passes i eget distrikt. I forlængelse heraf søges om anlægsbevilling til igangsættelse af projektering af udvidelsen og at betalingsplanen for projektet tilpasses i Anlægsbudget 2024-2033.
Indstilling: Børne- og Familiechefen indstiller til byrådet,  at der gives anlægsbevilling på 1,5 mio. kr. til udvidelse af dagtilbudspladser i Gjessø med rådighed på 0,3 mio. i 2023 og 1,2 mio. i 2024, når der gives kassefinansieret tillægsbevilling på 0,3 mio. kr. i 2023, mens frigivelsen i 2024 sker indenfor det rådighedsbeløb, der fremgår til 1. behandlingen af budgetforslag 2024-2027. Med henblik på fuld finansiering af projektet er der behov for 1,5 mio. kr. i 2026. Beløbet i 2026 indarbejdes i budgetforslaget til 2. behandlingen.

Punkt 4: Orientering om kapacitetsudvidelser på dagtilbudsområdet ved hjælp af arealoptimeringer, ombygninger og tilbygninger
Sagsnummer: EMN-2023-03831
Resumé: Dagtilbuds-, Skole- og Familieudvalget besluttede på møde 16. juni at opfordre til at gennemføre en analyse af om eksisterende børnehaver og vuggestuer kan udnyttes bedre gennem renovering og eventuel udbygning de steder, hvor der er mulighed for det. I forlængelse heraf orienteres udvalget om hvorledes Ejendomme og Børne- og Familieafdelingen arbejder med kapacitetsudvidelser og udnyttelse af eksisterende arealer i dagtilbud. Dette er blandt andet gennemført via arealoptimeringer, renoveringer/ombygninger og tilbygninger. Der planlægges med flere udvidelser på samme vis.
Indstilling: Børne- og Familiechefen indstiller til Dagtilbuds-, Skole- og Familieudvalget,  at orienteringen tages til efterretning

Punkt 5: Orientering om proces for placering af et børnehus i Resenbro eller Voel
Sagsnummer: EMN-2023-03762

Punkt 6: Orientering om udvalgsmål vedrørende forældresamarbejde og det åbne dagtilbud
Sagsnummer: EMN-2022-00666
Resumé: Udvalget orienteres om, hvordan dagtilbud har arbejdet med udvalgsmålene vedrørende ’det åbne dagtilbud’ samt rammer for forældresamarbejdet, hvilke resultater processen har medvirket til samt, hvordan arbejdet med forældreinddragelse og det åbne dagtilbud understøttes.
Indstilling: Børne- og Familiechefen indstiller til Dagtilbuds-, Skole- og Familieudvalget,  at orienteringen tages til efterretning.

Punkt 7: Orientering om national undersøgelse af kvalitet i dagtilbud for 0-2 årige
Sagsnummer: EMN-2023-02756
Resumé: Udvalget orienteres om resultaterne fra den nationale undersøgelse af kvalitet i pædagogiske læringsmiljøer og rammer i kommunale daginstitutioner og dagplejen for 0-2 årige børn. Der redegøres afslutningsvist for, hvordan dagtilbudsområdet i Silkeborg Kommune vil følge op på undersøgelsens pointer.
Indstilling: Børne- og Familiechefen indstiller til Dagtilbuds-, Skole- og Familieudvalget,  at orienteringen om resultaterne fra den nationale undersøgelse tages til efterretning.

Punkt 8: Orientering om henvendelse fra Ankestyrelsen ift. Børnesagsbarometret og opfølgning på denne
Sagsnummer: EMN-2023-03434
Resumé: Ankestyrelsen har i brev af 15. juni 2023 anmodet kommunalbestyrelsen redegøre for to forhold. Det skal beskrives, hvilke tiltag kommunen har iværksat for at sikre, at reglerne om og fristerne for udarbejdelse af børnefaglige undersøgelser og afholdelse af børnesamtaler vil blive efterlevet i kommunen. I forlængelse af behandling på møde i byrådet, skal der sendes en udtalelse til Ankestyrelsen. Ankestyrelsen skal bruge udtalelsen til at vurdere, om der er behov for at rejse en tilsynssag.
Indstilling: Børne- og Familiechefen indstiller til byrådet, at  orienteringen om svaret til Ankestyrelsen tages til efterretning

Punkt 9: Godkendelse af model for udmøntning af midler til løft af fritidspædagogikken
Sagsnummer: EMN-2023-02319
Resumé: Den 5. oktober 2022 indgik partierne bag finansloven for 2022 en aftale om at afsætte midler til at løfte fritidspædagogikken. Silkeborg Kommunes andel af puljen beløber sig 2,86 mio. kr. årligt i perioden 2023-2025. DSFU godkender model for udmøntning af midlerne i Silkeborg Kommune med henblik på at fremme mellemformer i alle SFO’er.
Indstilling: Skolechefen indstiller til Dagtilbuds-, Skole- og Familieudvalget, at  udvalget godkender model for udmøntning af 2,86 mio. kr. årligt i 2023-2025 med det formål at fremme mellemformer i alle SFO’er.  udvalget godkender, at de ca. 3 mio. kr. årligt til ”skævvridningspuljen” fordeles efter samme model med virkning fra 1. januar 2024.

Punkt 10: Godkendelse af ny samarbejdsstruktur
Sagsnummer: EMN-2023-02937
Resumé: Dagtilbuds-, Skole- og Familieudvalget godkendte den 28. marts 2023 deres politiske ambition for folkeskolen. Hertil blev det godkendt at starte arbejdet med den politiske ambition om at styrke samarbejdet om Vores Folkeskole. Dagtilbuds-, Skole og Familieudvalget godkender ny samarbejdsstruktur med opstart og indledende afprøvning i efteråret 2023 og igangsætter samtidig en proces for ændring af den nuværende Skolestyrelsesvedtægt med henblik på ændring af Kapitel 5 om Dialogfora på skoleområdet og Kapitel 3, § 18 om De Forpligtende Samarbejder.
Indstilling: Skolechefen indstiller til Dagtilbuds–, Skole- og Familieudvalget, at  Udvalget godkender ny samarbejdsstruktur med opstart og indledende afprøvning i efteråret 2023  Udvalget igangsætter en proces for ændring af den nuværende skolestyrelsesvedtægt, idet der bl.a. ændres i Kapitel 5 om Dialogfora på skoleområdet og i § 18 om De Forpligtende Samarbejder

Punkt 11: Godkendelse af arbejdet med indsatsen "Flere elever går i skole i deres lokalområde" igangsættes
Sagsnummer: EMN-2023-02832
Resumé: Den 28. marts 2023 besluttede Dagtilbuds-, Skole- og Familieudvalget sin politiske ambition for folkeskolen 2023-25. Ambitionen pegede på fem indsatsområder for folkeskolen, som udvalget vil arbejde for i egen valgperiode, herunder indsatsen ”Flere elever går i skole i deres lokalområde”. DSFU godkender, at forvaltningen igangsætter et arbejde med henblik på at komme med analyser og anbefalinger på området til politisk behandling i efteråret 2023 og vinteren 2023/2024 samt videre handling i perioden fra og med 2024.
Indstilling: Skolechefen indstiller til Dagtilbuds-, Skole- og Familieudvalget at,  udvalget godkender, at Skolechefen igangsætter et arbejde med henblik på at komme med anbefalinger til handling inden for indsatsen ”Flere elever går i skole i deres lokalområde”.

Punkt 12: Drøftelse og beslutning vedrørende nyt serviceniveau for pasning tilknyttet STU på Lysbro Uddannelsescenter
Sagsnummer: EMN-2023-02995
Resumé: En mindre gruppe unge tilknyttet STU på Lysbro Uddannelsescenter (LUC) har grundet lavt funktionsniveau behov for et pasningstilbud uden for STU’ens åbningstid. Udvalgene skal drøfte og beslutte, om de vil udvide serviceniveauet og etablere et nyt STU-pasningstilbud på LUC. Silkeborg Kommune tilbyder på nuværende tidspunkt ikke et pasningstilbud tilknyttet STU på LUC. Det betyder, at der vil være tale om en udvidelse af kommunens serviceniveau, som skal finansieres inden for udvalgenes eksisterende budgetrammer. På nuværende tidspunkt løses enkelte STU-elevers behov for pasning gennem individuelle løsninger.
Indstilling: Socialchefen, beskæftigelseschefen samt børne- og familiechefen indstiller til Socialudvalget, Arbejdsmarkedsudvalget samt Dagtilbuds-, Skole- og Familieudvalget,  at udvalgene drøfter og beslutter, hvorvidt de vil udvide serviceniveauet og etablere et nyt STU-pasningstilbud på LUC.

Punkt 13: Til orientering
Sagsnummer: EMN-2022-06016

Punkt 14: Underskriftsside
Sagsnummer: EMN-2022-06016